32006D0364
L 135/12
JURNALUL OFÍCIAL AL UNIUNII EUROPENE
DECIZIA CONSILIULUI
din 15 mai 2006
privind poziția Comunității Europene în ceea ce privește proiectul de regulament al Comisiei Economice pentru Europa a Organizației Națiunilor Unite privind omologarea sistemelor adaptive de iluminare frontală (AFS) destinate autovehiculelor
(Text cu relevanță pentru SEE)
(2006/364/CE)
CONSILIUL UNIUNII EUROPENE,
având în vedere Tratatul de instituire a Comunității Europene,
având în vedere Decizia 97/836/CE a Consiliului din 27 noiembrie 1997 în vederea aderării Comunității Europene la Acordul Comisiei Economice pentru Europa a Organizației Națiunilor Unite privind adoptarea specificațiilor tehnice uniforme pentru vehicule cu roți, echipamente și componente care pot fi montate și/sau folosite la vehicule cu roți și condițiile pentru recunoașterea reciprocă a omologărilor acordate pe baza acestor specificații („Acordul revizuit din 1958”) (1), în special articolul 4 alineatul (2) liniuța a doua,
având în vedere propunerea Comisiei,
având în vedere avizul conform al Parlamentului European (2),
întrucât:
(1)
Proiectul de regulament al Comisiei Economice pentru Europa a Organizației Națiunilor Unite privind omologarea sistemelor adaptive de iluminare frontală (AFS) destinate autovehiculelor (denumit în continuare „proiect de regulament”) va elimina barierele tehnice din calea comerțului cu autovehicule între părțile contractante în ceea ce privește respectivele componente, asigurând un nivel ridicat de securitate și de protecție a mediului înconjurător.
(2)
Este necesară definirea poziției Comunității în ceea ce privește proiectul de regulament.
(3)
Proiectul de regulament ar trebui integrat în sistemul comunitar de omologare de tip a autovehiculelor,
DECIDE:
Articolul 1
Se aprobă proiectul de regulament, așa cum este prevăzut în documentele TRANS/WP.29/2005/31 și TRANS/WP.29/2005/31/add. 1.
Articolul 2
Comunitatea, reprezentată de Comisie, se pronunță în favoarea proiectului de regulament cu ocazia votului care va fi organizat în cadrul unei reuniuni a Comitetului de administrație la următoarea sesiune a Forumului Mondial de armonizare a regulamentelor privind vehiculele al Comisiei Economice pentru Europa a Organizației Națiunilor Unite.
Articolul 3
Proiectul de regulament se integrează în sistemul comunitar de omologare de tip a autovehiculelor.
Adoptată la Bruxelles, 15 mai 2006.